Егъэджэныгъэм и фIагъым хагъахъуэ
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым мы махуэхэм щекIуэкIащ «Егъэджэныгъэм и фIагъыр Кавказ Ищхъэрэм щыхэгъэхъуэнымкIэ школ» зэхуэс иныр. Кавказ Ищхъэрэ федеральнэ щIыналъэм хыхьэ субъект псоми я лIыкIуэхэр зыхэта а зэIущIэр къызэгъэпэщынымкIэ щIэгъэкъуэн хъуащ УФ-м Егъэджэныгъэмрэ щIэныгъэмкIэ и министерствэр. Ар и зы Iыхьэщ «Егъэджэныгъэм и фIагъыр къэпщытэным студентхэр ешэлIэн» урысейпсо щIалэгъуалэ проектым.
Школым и лэжьыгъэм егъэджэныгъэм хыхьэ унэтIыныгъэ куэд къызэщIиубыдащ. Университетым щекIуэкIащ студентхэр жыджэру зыхэта зэхыхьэ купщIафIэ куэд. Апхуэдэхэт, псалъэм папщIэ, «стIол хъурейхэр», мастер-классхэр, тренингхэр, нэгъуэщIхэри. Ахэр хуэгъэпсауэ щытащ егъэджэныгъэм и фIагъыр егъэфIэкIуэнымкIэ щIалэгъуалэм яIэ жэрдэмыр къэIэтыным, я жыджэрагъым хэгъэхъуэным.
Зэхуэсым и экспертхэм яхэтащ УФ-м Егъэджэныгъэмрэ щIэныгъэмкIэ и министерствэм ЩIалэгъуалэ IуэхухэмкIэ и советым егъэджэныгъэм и фIагъымкIэ и комиссэм и унафэщI Швиндт Антоний, ЩIалэгъуалэм я жыджэрагъым зегъэужьынымкIэ институтым (ИРИМ) и унафэщIым и къуэдзэ Волковэ Светланэ, «Технологие Iущхэр» IуэхущIапIэм и генеральнэ директор, «Егъэджэныгъэм и фIагъым дрителъхьэщ» урысейпсо жылагъуэ зэгухьэныгъэм Медиапроектхэр гъащIэм хэпщэнымрэ хъыба- регъащIэ IэнатIэхэм ядэлэжьэнымкIэ и комиссэм хэт Уютновэ Анастасие.
МахуитхукIэ екIуэкIа зэIущIэм хэтахэм Iэмал яIащ ди республикэми гъунэгъу щIыналъэхэми я егъэджэныгъэ IэнатIэхэм я лэжьыгъэм щыгъуазэ зыхуащIыну. ХьэщIэхэм папщIэ университетым къыщызэрагъэпэщащ щэнхабзэ пшыхьхэр. Апхуэдэу абыхэм я нэгу зыщрагъэужьащ ди республикэм и щIыпIэ дахэхэм.
ТАМБИЙ Линэ.
